અક્ષરધામની સર્વોપરિતા બૃહદારણ્યક ઉપનિષદમાં યાજ્ઞવલ્કય ૠષિ તથા ગાર્ગીના સંવાદમાં સુચારુરૂપે પ્રગટ થઈ છે. ગાર્ગી યાજ્ઞવલ્કયને પૂછે છે કે આ પૃથ્વી શામાં ઓતપ્રોત છે, અર્થાત્ શાના આધારે છે ? ત્યારે યાજ્ઞવલ્કય જવાબ આપે છે કે પૃથ્વી જળમાં ઓતપ્રોત છે. આ જ રીતે જળ કોના આધારે છે એનો જવાબ આપતાં યાજ્ઞવલ્કય તેજનો નિર્દેશ કરે છે. ત્યારબાદ ગાર્ગીના પ્રશ્નના ઉત્તરરૂપે ક્રમશઃ વાયુ, આકાશ, અહંકાર વગેરેને આધારરૂપે દર્શાવતાં અંતમાં બધું જ અક્ષરબ્રહ્મના આધારે છે એમ યાજ્ઞવલ્કય કહે છે. આ વખતે ગાર્ગી હજુ આગળ પ્રશ્ન પૂછવા જાય છે કે, ‘कस्मिन्नु खलु ब्रह्मलोका ओताश्र्च प्रोताश्र्चेति।’ 'બ્રહ્મલોક શામાં ઓતપ્રોત છે?' ત્યારે યાજ્ઞવલ્કય બ્રહ્મનાદ કરતાં કહે છે કે, ‘स होवाच गाíग मातिप्राक्षीर्मा ते मूर्घा व्यपप्तदनतिप्रश्न्यां वै देवतामतिपृत्व्छसि गाíग माऽतिप्राक्षीरिति ततो ह गार्गी वाचक्नव्युपरराम।’ (બૃહદારણ્યક ઉપનિષદ, ૩/૬/૧) 'બસ ગાર્ગી, હવે જો આગળ પ્રશ્ન પૂછીશ તો તારું માથું ઊડી જશે.' અક્ષરબ્રહ્મથી પર કોઈ સ્થાન છે જ નહિ, આથી તેનાથી પર સ્થાનની કલ્પનાને પણ પ્રાણઘાતક કહીને યાજ્ઞવલ્કય તેનો છેદ ઉડાવી દે છે.